  Анжелика Тихонова корреспондент 11-12 инвожое Архангельскын Йӧскалык лулчеберетъёсъя «Гармоничная Россия» I улосвылкуспо фестиваль ортчиз. Отчы бесерман калыкен тодматыны Балезино но Эгра ёросъёсысь Надежда Сидорова но Лия Лекомцева вуылӥзы. Со сярысь ивортодэтъя «Удмуртия» агентстволэн корреспондентэзлы Балезино ёросысь Юнда гуртысь «Азвесь крезь» ансамбльлэн кивалтӥсез Надежда Сидорова вераз. Фестивале Удмуртиысь сяна, Марий Элысь, Комиысь, Уйпал Осетиысь, Башкортостанысь но мукет улосвылъёсысь коллективъёс пыриськизы. Соос ог-огзэс ас калыкенызы, лулчеберетэнызы тодматӥзы. Калык ёрмемын милям калыкмы вань шуыса! Кинъёс ми, кытысь ми но, мар но, кӧня юанъёс. Кыӵе тунсыкъясько адямиос милям лулчеберетэнымы. Тужгес но крезьёсмылы паймизы, кырӟаммылы Надежда Сидорова, Йӧскалык лулчеберетъёсъя «Гармоничная Россия» I улосвылкуспо фестивале пыриськисьНадежда Сидорова но Лия Лекомцева бесерман крезьёсты быдэсъязы. Со сяна, бесерманъёс мукет калыкъёсын но тупаса уло шуыса возьматон вылысь, башкир удмуртъёслэсь «Эмезе» кырӟанзэс быдэстӥзы. Ми репетировать карыку, Башкортостанысь ансамбльлэн солистэз шуэ, ми, пе, та кырӟанэз тодӥськом, яралоз-а тӥледын ӵош. Конечно, яралоз шуисько. Озьы, со кураен шудӥз, Лия варганэн, мон тэтчай ни, вылды. Тӥни сыӵе экспромт пӧрмиз Надежда Сидорова, Йӧскалык лулчеберетъёсъя «Гармоничная Россия» I улосвылкуспо фестивале пыриськисьФестивале люкаськемъёсты Архангельскысь дано интыосын но тодматӥзы, шаерысьтымы «Лудорвай» музей-заповедник выллем «Малые Корелы» музее нуллӥзы. Надежда Сидорова пусйиз, таӵе фестивальёс туж кулэ. Уго соос пӧртэм улосвылъёсысь коллективъёслы ог-огзылы ужан амалъёссэс вераны, ас калыкенызы тодматыны луонлык сёто. Мынам пушкам ӵыдонтэм мылкыд кылдэ - Россилэн уйпалаз но тодӥзы, кинъёс со бесерманъёс шуыса. Сюрс пӧлысь одӥгез ке но пеляз понӥз, ми вань шуыса Надежда Сидорова, Йӧскалык лулчеберетъёсъя «Гармоничная Россия» I улосвылкуспо фестивале пыриськисьНылкышно оскытӥз, вуоно арын но фестивале одно ик мыноз. Табере ас гуртысьтыз «Азвесь крезь» ансамбленыз валче. Тодэ вайытом, кемалась ик ӧвӧл, «Лудорвай» музей-заповедникын бесерман юртъерез усьтӥзы.  Тегъёс: Лулчеберет Удмуртия Россия фестиваль йӧскалыклулчеберет бесерманъёс  